CELEX: 32015D0655
Language: el
Date: 2015-04-23 00:00:00
Title: Εκτελεστική απόφαση (ΕΕ) 2015/655 της Επιτροπής, της 23ης Απριλίου 2015, σύμφωνα με το άρθρο 3 παράγραφος 3 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου σχετικά με σύνθεση με βάση το πολυδιμεθυλοσιλοξάνιο που διατίθεται στην αγορά για την καταπολέμηση των κουνουπιών (Κείμενο που παρουσιάζει ενδιαφέρον για τον ΕΟΧ)

25.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 107/75
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/655 ΤΗΣ ΕΠΙΤΡΟΠΉΣ
   της 23ης Απριλίου 2015
   σύμφωνα με το άρθρο 3 παράγραφος 3 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου σχετικά με σύνθεση με βάση το πολυδιμεθυλοσιλοξάνιο που διατίθεται στην αγορά για την καταπολέμηση των κουνουπιών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 3 παράγραφος 3,
   Εκτιμώντας τα ακόλουθα:
   
               (1)
            
            
               Στις 16 Μαΐου 2014 το Βέλγιο ζήτησε από την Επιτροπή να αποφασίσει, σύμφωνα με το άρθρο 3 παράγραφος 3 του κανονισμού (ΕΕ) αριθ. 528/2012, αν μια σύνθεση με βάση το πολυδιμεθυλοσιλοξάνιο για την καταπολέμηση των κουνουπιών είναι βιοκτόνο κατά την έννοια του άρθρου 3 παράγραφος 1 στοιχείο α) του εν λόγω κανονισμού.
            
         
               (2)
            
            
               Σύμφωνα με τις πληροφορίες που παρασχέθηκαν από την εταιρεία η οποία διαθέτει το προϊόν στην αγορά, μια σύνθεση με βάση το πολυδιμεθυλοσιλοξάνιο προσθέτει μια λεπτή μεμβράνη σιλικόνης στα υδατικά συστήματα. Η χαμηλή επιφανειακή τάση της μεμβράνης σιλικόνης αποτρέπει τις προνύμφες κουνουπιών από την αναπνοή, καθώς και τα θηλυκά κουνούπια από την εναπόθεση των αυγών τους στην επιφάνεια του νερού, με πολλά από αυτά να πνίγονται κατά την προσπάθεια.
            
         
               (3)
            
            
               Ως εκ τούτου, η σύνθεση με βάση το πολυδιμεθυλοσιλοξάνιο αποτελεί φυσικό φραγμό για τις αναπαραγωγικές δυνατότητες των κουνουπιών.
            
         
               (4)
            
            
               Σύμφωνα με το άρθρο 3 παράγραφος 1 στοιχείο α) του κανονισμού (ΕΕ) αριθ. 528/2012, βιοκτόνα αποτελούν μόνο τα προϊόντα τα οποία προορίζονται να καταστρέφουν, να αποτρέπουν, να καθιστούν αβλαβή, να προλαμβάνουν τη δράση ή να ασκούν άλλη περιοριστική δράση σε οποιονδήποτε επιβλαβή οργανισμό με οποιοδήποτε μέσο πέραν της απλής φυσικής ή μηχανικής δράσης.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για τα βιοκτόνα προϊόντα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Μια σύνθεση με βάση το πολυδιμεθυλοσιλοξάνιο για την καταπολέμηση των κουνουπιών με προσθήκη μεμβράνης σιλικόνης χαμηλής επιφανειακής τάσης στα υδατικά συστήματα και η οποία διατίθεται στην αγορά για τον σκοπό αυτό δεν αποτελεί βιοκτόνο κατά την έννοια του άρθρου 3 παράγραφος 1 στοιχείο α) του κανονισμού (ΕΕ) αριθ. 528/2012.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 23 Απριλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 167 της 27.6.2012, σ. 1.